1 Význam a úlohy OS

Operačný systém je súbor programových prostriedkov, ktorý umožňuje využívanie technických (HW) a programových (SW) aplikačných prostriedkov na používateľskej úrovni. 
Operačný systém tvorí sprostredkovateľa medzi technickými prostriedkami počítača, používateľom a aplikačným programom. 
Je to relatívne nezávislá platforma, ktorá má definované jedno rozhranie voči hardvéru a využíva služby najnižšej SW úrovne – BIOS-u a druhé rozhranie voči aplikačnému softvéru, ktorému poskytuje vlastné služby a sprostredkuje služby BIOS-u. Rozhranie voči používateľovi tvorí používateľské prostredie. Prevádzka PC bez operačného systému je na používateľskej úrovni prakticky nemožná. 
Existujú výnimky, kde počítače nepoužívajú OS, sú to špeciálne (technologické, riadiace, komunikačné) počítače, v ktorých program komunikuje s HW na úrovni strojového kódu a priamo k nemu pristupuje. Takýto SW je hardvérovo závislý a nie je prenositeľný na systém s iným HW zostavením, či konfiguráciou. 
Nezávislosť prepojenia HW – OS – SW spočíva v tom, že HW počítača môže byť zostavený z takmer ľubovoľných komponentov od ľubovoľných výrobcov, stačí ak sú tieto komponenty kompatibilné s danou platformou na úrovni rozhrania a nezávisí to od skutočného vyhotovenia. Prenos a prevod informácií do „jazyka“ zrozumiteľného pre operačný systém zabezpečuje BIOS. Podobne, prepojenie operačného systému a aplikácie tvorí rozhranie (API - Application Programming Interface), pomocou ktorého aplikácia predkladá operačnému systému svoje požiadavky na systémové zdroje a služby. Je jedno, ako, čím a kým je aplikačný softvér vytvorený, stačí ak je s OS kompatibilný na úrovni rozhrania. 
Operačný systém umožňuje univerzálnosť a prenositeľnosť aplikačného SW medzi systémami s rôznym HW zostavením a HW konfiguráciou, umožňuje prispôsobenie používateľského rozhrania podľa potrieb aplikácie a používateľa. 
Operačný systém za určitých predpokladov (P&P) sám dokáže prispôsobiť svoje zostavenie a konfiguráciu HW zostave PC v ktorom je nainštalovaný. 

1.1 Úlohy operačného systému 
· zabezpečenie komunikácie systému s používateľom prostredníctvom periférnych zariadení (klávesnica, polohovacie zariadenie, zobrazovač, tlačiareň) 

· správa procesora a operačnej pamäte 

· správa, prideľovanie a odoberanie systémových prostriedkov aplikáciám a používateľom 

· správa procesov, prideľovanie a odoberanie strojového času aplikáciám (multitasking) a používateľom (timesharing) 

· správa súborov na trvalých pamäťových médiách (pevné disky, vymeniteľné médiá) - vytváranie, kopírovanie, prideľovanie oprávnení, zabezpečenie, zálohovanie, odstraňovanie 

· spúšťanie používateľských programov a správa pamäťového priestoru prideleného programu, spúšťanie a beh programov napísaných v inerpretovaných jazykoch, preklad, linkovanie a spustenie programov napísaných vo vyšších programovacích jazykoch, spustenie, beh a ukončenie rezidentných programov, vynútené ukončenie programu 

· zabezpečenie systému pred stratou údajov pri výpadku napájania, zotavenie systému pri nekorektnom ukončení, zabezpečenie systému pred neoprávneným použitím 

· autodiagnostika systému, kontrola integrity systému, zotavenie pri poruche, aktualizácia systému, optimalizácia a ladenie systému a aplikácií 

· komunikácia s inými operačnými systémami – sieťové OS 

Nie každý OS je schopný plniť všetky uvedené úlohy, niektoré, hlavne staršie operačné systémy nemajú vlastnú podporu pre dané činnosti, v takýchto prípadoch, ak je to vôbec možné, sa dajú zabezpečiť tieto funkcie pomocou externého softvéru bežiaceho ako rezidentný program (zabezpečenie, sieťová komunikácia a pod., napr. OS MS-DOS) 

1.2 Systémové prostriedky 
Pod pojmom systémové prostriedky rozumieme v zásade hardvérové prostredie, nad ktorým pracuje operačný systém a ktoré pozostáva zo základných častí:
· procesor – jednotka vykonávajúca inštrukcie jednotlivých procesov podľa určitých pravidiel 
· operačná pamäť – dočasné úložisko všetkých binárnych kódov, s ktorými aktuálne pracuje procesor 
· periférie – všetky vnútorné a vonkajšie adresovateľné zariadenia, ktoré nemajú charakter operačnej pamäte (procesor vidí perifériu ako jedno, alebo skupinu pamäťových miest) 
· systém súborov – sústava pravidiel realizovaná na fyzickom zariadení slúžiaca na trvalé uchovanie kompaktných skupín kódov (súborov) javiacich sa ako jeden celok. 

